Tshwane-grondtransaksies: ‘Hierdie is die feite,’ sê DAJohn Moodey, DA-leier in Gauteng. Foto: DA Die DA sê die beweerde korrupte grondtransaksies wat in die Tshwane-metro gedoen is, was voordat die party aan bewind gekom het. Maroela Media het reeds in Augustus en September berig dat ŉ paar mense miljoene rande in die sak gesteek het nadat die Tshwane-metro groot stukke grond bekom het. AfriForum het Maandag klagtes van miljoene rande se bedrog teen die Tshwane-metro, Proco Management, Linked Thoughts Consulting en Faragamo Trading by die SAPD ingedien in verband met die verdagte grondtransaksies. Burgemeester Stevens Mokgalapa het kort daarna aangekondig die metro is ook reeds besig met sy eie ondersoek na die grondtransaksies nadat daar glo reeds in Mei vanjaar talle klagtes daaroor ontvang is. John Moodey, die DA se leier in Gauteng, het gesê hy wil graag die ware feite weergee rakende die beweerde korrupte aankoop van die plase Strydfontein, Klipfontein en Roodepoort. “Hierdie korrupsie het plaasgevind tydens die voormalige Tshwane-burgemeester, Sputla Ramokgopa, se ampstermyn en lank voordat die DA beheer oorgeneem het.” Die party het Mokgalapa se ondersoek van die transaksies en sy onderneming om op te tree teen enigiemand wat korrup is, verwelkom. “Die DA is vasbeslote om presies vas te stel wat hier gebeur het en doen sy bes om te verseker dat diegene wat verantwoordelik is, die geld terugbetaal as hulle skuldig bevind word.” Proco Management het die oorspronklike eienaars van die plaas Strydfontein met R117 miljoen vergoed. Tshwane-metro het op dieselfde dag dié plaas vir R211 miljoen gekoop en Proco Management kon dus ŉ wins van R94 miljoen in hul sak steek. Tshwane-metro het die Klipfontein-plaas vir R85,5 miljoen by Linked Thoughts Consulting gekoop, wat die plaas op sy beurt vir R53 miljoen by die oorspronklike eienaar gekoop het. Dié middelman het ŉ wins van meer as R32 miljoen uit die transaksie gemaak. Faragamo Trading het die Roodepoort 504-plaas wat in die Bronkhorstspruit-omgewing geleë is, vir R40 miljoen by die oorspronklike eienaar gekoop en 40 dae later vir R90 miljoen aan die Tshwane-metro verkoop. Dié oordragte is direk ná mekaar gedoen. Dié plaas is intern deur die Tshwane-metro vir R5,9 miljoen waardeer.